Dødningehoveder, katte og det kendte Disney-par Minnie og Mickey Mouse var blandt de græskarhoveder, gymnasieelever fra Dronninglund Gymnasium fredag tog med til flere nordjyske plejehjem. De udskårne græskar med lys, skulle skabe Halloween-stemning for de ældre beboere. Dagen før havde hver gymnasieklasse fået til opgave at udhule otte græskar, hvor klassen med det flotteste græskar vandt tusind kroner til klassekassen. Derfor producerede eleverne lidt over 100  græskar, som gives videre til plejehjem i både Sæby, Klokkerhold og Hjallerup. - De er da flotte, siger plejehjemsbeboeren Inger Bøgh, der sad glædeligt og ventede på, at de unge kom med de orange ansigter. God stemning - Det er fedt at være med til at sprede lidt lys og skabe lidt glæde for beboerne, siger gymnasieelev Mads Peter Bilde. Arrangementet hedder 'Lys i mørke', hvor de mange græskar bliver stillet uden for plejehjemmene, så de ældre beboer kan nyde synet og (u)hyggen.

Referat:
Lige fra morgenstunden stod eleverne klar til at bringe over 100 græskar ud til plejehjem i Nordjylland.